google/wiki40b huggingface dataset:
קן אנדרסון

סמאקדאון (2007-2005)

ב-2001 החל אנדרסון להופיע לעיתים מזדמנות במופעים מיוחדים של ה-WWE וארגוני היאבקות פופולרים אחרים, כמעין פרילנסר. ב-2005 הפך לשחקן קבוע במופעי ה-WWE. לאחר תקופה קצרה בסדרות המופעים האזוריות הקטנות יותר של הארגון הופיע אנדרסון לראשונה בתוכנית "סמאקדאון", אחת משתי התוכניות הראשיות של ה-WWE, ולאחר מכן המשיך להופיע לעיתים מזדמנות במופעים הראשיים. בתחילה אימץ לעצמו את שם הבמה "מר אנדרסון", אך לאחר זמן מה שינה זאת ל"קן קנדי" ולבסוף ל"מר קנדי". אנדרסון היה מעורב במופעים משניים יחסית של ה-WWE, ולעיתים שיתף בהם פעולה עם כמה מהכוכבים הגדולים של הארגון באותה תקופה.
פציעה בסוף אותה שנה מנעה ממנו להשתף בקרבות המבוימים למשך כ-6 חודשים. עם זאת הוא המשיך להופיע בתפקידים משניים אשר לא דרשו ממנו פעלולים או פעילות גופנית מיוחדת במשך תקופה זו. באירוע הגדול הראשון שלו, ביולי 2006, היה אנדרסון אמור להשתתף בקרב מבוים כנגד המתאבק הפופולרי דייב בטיסטה. התסריט אף איפשר לאנדרסון לנצח את בטיסטה, אך במהלך הקרב הוא ספג פציעה לא מתוכננת אשר השביתה אותו שוב לזמן מה.
באותה שנה שיחק אנדרסון בסרט הקולנוע "מאחורי קווי האויב: קולומביה".
דמותו של אנדרסון המשיכה להיות מעורבת בשולי העלילות של ה-WWE ולא צברה מעולם פופולריות גבוהה במיוחד, אם כי כן שולבה במספר מופעים חשובים בתפקידים בולטים, בקרבות מבוימים מול גדולי הכוכבים של הארגון. הופעותיו במופעי ה-WWE, על אף שעדיין לא היו סדירות, נעשו תכופות יותר ויותר. בספטמבר 2007 הוא הושעה מהארגון למשך 30 ימים לאחר שבבדיקה התגלה כי השתמש בסטרואידים. לאחר שובו למופעי ההיאבקות הורכבה עבורו עלילה עצמאית, אשר לפי תסריטה הסתכסך עם מתאבק אחר והשניים הופיעו בקרבות רבים במשך מספר שבועות. כעבור שנתיים בסמאקדאון עבר אנדרסון ל-Raw.

Raw‏ (2008-2007)

ב-11 ביוני, בפרק של Raw, אנדרסון עבר ל-Raw מסמאקדאון בפרק מיוחד שנקרא WWE Draft. כעבור שבוע קרליטו אירח אותו ואז וויליאם ריגל, המנג'ר של Raw קבע קרב בין קרליטו, אנדרסון ואומאגה, כאשר המנצח יזכה באליפות הבין יבשתית באירוע סאמרסלאם. בסאמרסלאם אומאגה ניצח ושמר על התואר. לאחר שבועיים וינס מקמהן,יו"ר ה-WWE השעה את אנדרסון על לקיחת סטרואידים, שזה במנוגד לחוזה שלו עם ה-WWE ועם החוקים של ה-WWE. לאחר חודש ירדה ההשעייה של אנדרסון ואחר כך חזר לפיודים קטנים. אנדרסון הגיע לקרב נגד הג'נרל מנג'ר של הרוסטר, וויליאם ריגל בקרב המפסיד מפוטר ואנדרסון ניצח ואז ריגל פוטר והמקום לג'נרל מנג'ר של Raw פונה. באותו קרב אנדרסון נפצעה פציעה קשה ונאלץ לשבת בבית 10 חודשים.

החזרה מהפציעה והפיטורים

ב-15 באפריל,2009 חזר קנדי מפציעה ארוכה לפעילות. הוא חזר לליגת הפיתוח של ה-FCW ,WWE. לאחר יומיים חזר ל-Raw ונלחם בקרב של 10 אנשים והקבוצה שלו ניצחה.
לאחר 4 ימים אחרי החזרה של אנדרסון, ה-WWE שיחררו את אנדרסון מחוזהו.

ארגונים עצמאיים

אנדרסון חתם עם הארגון האינדי הידוע WWC. הקרב הראשון שלו היה נגד אומאגה והוא הפסיד לו. לאחר שבוע הביס את צ'אק פאלומבו וזכה באליפות. אנדרסון נלחם גם בארמנדו אלחנדרו אסטרדה בקרב הפרישה שלו מהארגון.

TNA

אחרי שאנדרסון עבר בארגוני אינדי רבים, ארגון ה-TNA החתים אותו. בשנת 2010 אנדרסון פתח פיוד עם קורט אנגל. בשנת 2011 הצטרף אנדרסון לסטייבל Immortal. לאחר כמה זמן פתח פיוד עם ג'ף הארדי וניצח אותו באירוע ג'נסיס 2011 וזכה באליפות העולם במשקל כבד של TNA.

חיים אישיים

אנדרסון נולד וגדל בגרין ביי, וויסקונסין. בתקופת התיכון הוא השתתף בנבחרות השחייה והריצה המקומיות. בבגרותו התגייס אנדרסון לצבא ארצות הברית, ולאחר שירותו החל בקריירת ההיאבקות המקצועית.
נופי פרת

נופי פרת הוא התנחלות ויישוב קהילתי באזור מזרח בנימין מערבית ובצמוד לכפר אדומים, בקרבת העיר מעלה אדומים. היישוב שייך מנהלית למועצה אזורית מטה בנימין ונחשב כחלק מיישובי גוש אדומים. ההתנחלות הוקמה בשנת 1992 על ידי גרעין "אוריה" הדתי וגרעין "טל" החילוני של אמנה על חלק מאדמות כפר אדומים. האוכלוסייה מורכבת מחילונים ודתיים ומנתה ב-2010 כ-700 תושבים (150 משפחות). 
השם נופי פרת נגזר מנחל פרת (ואדי קלט) שזורם באפיק מצפון ליישוב. היישוב ממוקם בגובה 430-468 מטר מעל פני הים, ממנו ניתן להשקיף על בקעת הירדן, קטע מים המלח והרי מואב ממזרח, כאשר בלילה נשקפים אורות פרבריה של עמאן. מדרום ליישוב נמצא היישוב ואזור התעשייה מישור אדומים, העיר מעלה אדומים וצפון מדבר יהודה.
משנת 2007, מוקמת ביישוב שכונה אקולוגית, היא ממוקמת על גבעה בולטת מחוץ לתחום היישוב בגובה 468 מטר ולכן מכונה "גבעה 468". לפי חוות דעת ביניים על מאחזים בלתי מורשים, השכונה הוקמה על "קרקע משולבת" - שחלקה אדמת המדינה, חלקה קרקעות סקר, וחלקה אדמה פלסטינית פרטית.
ביישוב ישנם גן טרום-חובה, גן חובה, צהרון לילדי הגן ובית הספר, ספרייה,  ובית כנסת. מועדון התרבות מציע חוגים ופעילויות שונות. שאר השירותים (כגון בית ספר, חנויות) נמצאים בכפר אדומים. היישוב עורך מקומון שבועי בשם "פרתוקול". 
היות שהיישוב יושב בתוך נוף טבעי, בתולי, ניתן לחזות ללא קושי בבעלי חיים מסוגים שונים המגיעים עד לבתים ובהם: צבאים, דרבנים, שפני סלע, שועלים וכן מגוון של עופות.
צור נתן

גן לאומי - צור נתן

גן לאומי צור נתן אושר במסגרת תוכנית המתאר של מועצה אזורית דרום השרון. בשנים שחלפו מאז אושר נגרעו שטחים וכעת נותרו כ-1,524 דונם כשטח פתוח סביב ליישוב. בחלקו המערבי אתרים ארכאולוגיים הכוללים בית כנסת קדום ושרידי ישוב וחקלאות עתיקה הגובלים בערוץ נחל אברק ובחלקו המזרחי של הגן שטח פתוח רחב ידיים המשמר שריד מנופו של רכס השומרון "הדום השומרון", ומהווה בית גידול לצבאים, סמורים, תנים שועלים ועוד.
מערבית ליישוב צור נתן, ומזרחית ליישוב צור יצחק, מצוי קבר שייח מושארף, אתר ארכאולוגי הכולל יישוב שומרוני עתיק, ושרידים מתקופות מאוחרות יותר. על מבנה בית הכנסת השומרוני העתיק שבמקום נבנה במאה ה-20 קבר שייח מוסלמי.
מי מפחד מהזאב הרע? (שיר)

"מי מפחד מהזאב הרע?" (באנגלית: ?‏Who's Afraid of the Big Bad Wolf) הוא שיר פופולרי שנכתב על ידי פרנק צ'רצ'יל, עם מילים נוספות על ידי אן רונאל, שבמקור הופיע בסרט מצויר של חברת וולט דיסני משנת 1933 בשם "שלושת החזירונים", שבו שרים את השיר שני חזירונים, המנגנים על כינור ועל חליל (בדיבובם של מרי מודר ודורותי קומפטון) בעוד מתנהגים ביהירות, ומאמינים שהבתים שבנו לעצמם, מקש וזרדים יגנו עליהם מפני הזאב הגדול והרע (בדיבובו של בילי בליצ'ר). שיר הנושא של הסרט הפך ללהיט ענק במהלך שנות ה-30 והוא נשאר אחד משירי דיסני הידועים ביותר, וזכה לגרסאות כיסוי על ידי אמנים רבים. בנוסף, הוא היה ההשראה לשם מחזהו של אדוארד אלבי משנת 1963 - "מי מפחד מווירג'יניה וולף?".
ימימה

יְמִימָה, היא דמות מקראית, בתו הבכורה של איוב, שמה מופיע אחת בתנ"ך, בספר איוב, פרק מ"ב, פסוק י"ד. 
שמה של בתו של איוב מופיע באפילוג לסיפורי ספר איוב. ימימה נולדה לאחר שה' השיב לאיוב את כל רכושו ומעמדו לאחר הניסיונות בהם ניסה אותו. מסופר כי לימימה היו עוד שבעה אחים אשר שמם אינו ידוע ושתי אחיות צעירות קציעה, וקרן הפוך. המקרא מציין את שמות הבנות שנולדו לאיוב ולא את שמות הבנים. עוד מוסיף המקרא ומציין כי ניתנה לאחיות ובכללן לימימה נחלה "בתוך אחיהן".
חז"ל פרשו את שמה: "ימימה (איוב, מ"ב, י"ד) -שדומה ליום.". רש"י פירש את שמה: "צחה ומלובנה כיום".
בשפה הערבית פירוש השם יונה. ובארמית: יממא.  שמותיהן של בנות איוב ובכללן זה של ימימה, ניטלו מיסודות הטבע. ימימה מהחי- יונה. קציעה מהצומח, "שהיה ריחה נודף כקציעה (בבא בתרא ט"ז, ב') וקרן הפוך מן הדומם - סוג של צבע.
המחזה איוב או העונה הבוערת מאת אהרון מגד הוצג בתיאטרון הבימה. את ימימה שיחקה לורה סהר. במחזה מייצגת דמותה של ימימה את קולו של המצפון. היא זו שמסיימת את המחזה כשהיא קוראת: "העונה הבוערת אבא, העונה הבוערת".
הסכם לכבוד הדדי

הסכם לכבוד הדדי הוא הסכם קדם נישואין להסדרת יחסי הממון בין בני הזוג ולמניעת סרבנות גט שיצא לאור בישראל בשנת 2001. ההסכם, עליו חותמים בני הזוג לפני הנישואין, כולל סעיפים ממוניים המחייבים את האיש והאישה באופן סימטרי או תוך העדפת האישה. המבוא להסכם מגדיר את מטרתו כדלהלן: "המטרה העיקרית בהסכם שלהלן היא: לדאוג לאשה שאין שלום בית בביתה, יהיה לה קיום הגון ופרנסה ראויה. במקביל, ההסכם דואג גם לאיש הנמצא במצב דומה."
לפי ההלכה, גירושין מתקיימים רק במסירת גט מהבעל לאישה מרצונם החופשי, או בהתקיים עילה המצדיקה אכיפת הגט. בישראל, הנישואים ההלכתיים הם גם הבסיס לרישום האזרחי של מעמדם האישי של יהודים. ההסכם נועד לאפשר לכל אחד מבני הזוג להוביל לסיום הנישואים בתוך זמן סביר לפי שיקול דעתו הבלעדי. לפיכך ההסכם מחייב את הצדדים לתשלום מזונות מוגדלים מבן זוג המסרב להתגרש למשנהו, החל מ-180 ימים לאחר שאחד מבני הזוג שולח הודעה על כוונתו לממש את ההסכם. סעיף נוסף מחייב את דורש הגירושין להשתתף בתהליך שיקום הנישואין במקרה שהנתבע לגירושין דורש זאת.
ההסכם חובר על ידי הרב אלישיב קנוהל, הרב ד"ר דוד בן זזון והטוענת הרבנית ד"ר רחל לבמור, בהתייעצות עם מומחים - ביניהם דיינים, שופטים, משפטנים, אקדמאים, פסיכולוגים וארגונים לשינוי חברתי.  ההסכם תורגם לשפות שונות ולהסכם המקורי נוסף סעיף כדי להעניק להסכם אפשרות אכיפה בינלאומית כאשר אחד מבני הזוג אינו גר בישראל בעת הצורך לממושו. במקרה זה ההסכם הופך להסכם בוררות כאשר הבורר הממונה הוא "בית הדין דאמריקא"  הממוקם בניו יורק, ארצות הברית. ההסכם שכולל סעיף זה מצוי בעברית, באנגלית, ברוסית, בצרפתית ובספרדית.
ההסכם לכבוד הדדי אינו הראשון ואינו האחרון שנועד להתמודד עם סרבנות גט, אולם הוא עורר התנגדות רבה, ותוקף הגיטין המסודרים באמצעותו שנוי במחלוקת.
איגוד הכלכלנים

פעילות

האיגוד מקיים שני כנסים חצי שנתיים וכן שורה של מפגשים וישיבות מקצועיות לאורך השנה. חברי נשיאות האיגוד, מנהלי כספים וכלכלנים בחברות המובילות, מגדירים את "גבולות הגזרה" המקצועיים של האיגוד. באיגוד קיימות  ועדות מקצועיות: תקציב ובקרה, תמחיר והמחרה, דוחות כספיים, גזברות ומימון, כלכלנים ושוק ההון.

מלגת הצטיינות לכלכלן מוביל ומצטיין

אחת לשנה מעניק האיגוד מלגת הצטיינות לכלכלן מוביל ומצטיין על מובילות מקצועית. חברי וועדת השופטים להענקת האות הם סמנכ"לי כספים, מנכ"לים וכלכלנים בכירים במשק.
בצורת

בארץ ישראל ובמקרא

מדינת ישראל נמצאת בבצורת הידרולוגית כמעט תמידית, שהרי צריכת המים בה עולה ללא הרף וממוצע המשקעים נשאר ללא שינוי.
באופן מסורתי מתייחסים לבצורת כאל תופעה שלילית, בשל התלות ההיסטורית של האנושות במים שמקורם במשקעים. לפני התקופה המודרנית בצורת סימלה סכנת כליה עקב מוות ברעב, ועקב כך היוותה נושא דרמטי במיתוסים בתרבויות שונות. במקרא, אברהם ירד מצריימה בשל הרעב:
וַיְהִי רָעָב, בָּאָרֶץ; וַיֵּרֶד אַבְרָם מִצְרַיְמָה לָגוּר שָׁם, כִּי-כָבֵד הָרָעָב בָּאָרֶץ.
— ספר בראשית, פרק י"ב, פסוק י'
גם אחיו של יוסף ירדו מצריימה "לשבור שבר" - לקנות מזון מאסמי התבואה, עקב בצורת:
א וַיַּרְא יַעֲקֹב, כִּי יֶשׁ-שֶׁבֶר בְּמִצְרָיִם; וַיֹּאמֶר יַעֲקֹב לְבָנָיו, לָמָּה תִּתְרָאוּ. ב וַיֹּאמֶר--הִנֵּה שָׁמַעְתִּי, כִּי יֶשׁ-שֶׁבֶר בְּמִצְרָיִם; רְדוּ-שָׁמָּה וְשִׁבְרוּ-לָנוּ מִשָּׁם, וְנִחְיֶה וְלֹא נָמוּת.
— ספר בראשית, פרק מ"ב, פסוקים א'-ב'
לפי המקרא גם במאה השמינית לפנה"ס חלה בצורת בממלכת ישראל. תחילה מצוין כי אליהו מכריז שבשנים הבאות לא ירד גשם על פי דבריו:
"וַיֹּאמֶר אֵלִיָּהוּ הַתִּשְׁבִּי מִתֹּשָׁבֵי גִלְעָד, אֶל-אַחְאָב, חַי-ה' אֱלֹהֵי יִשְׂרָאֵל אֲשֶׁר עָמַדְתִּי לְפָנָיו, אִם-יִהְיֶה הַשָּׁנִים הָאֵלֶּה טַל וּמָטָר--כִּי, אִם-לְפִי דְבָרִי."
— מלכים א, פרק יז', פסוק א
הכרזה זו מופיעה לאחר פירוט חטאי אחאב והיא כנראה באה כתגובה אליהם. דעות רבות חלוקות כאן כי האם דבריו של אליהו מציגים אותו כשולט על הבצורת או על אלוהים כשולט הבצורת. הכרזתו של אליהו מתקיימת ומאגרי המים והמזון בארץ הולכים ומדלדלים. ה' מורה לאליהו להסתתר בנחל כרית שם העורבים מספקים לו מזון:
בהלכה היהודית נהוג להוסיף בשנות בצורת את תפלת ועננו בברכת שומע תפלה.
בארצות העולם השלישי השלכות הבצורת משמעותיות גם כיום.
בודהיזם מזרח-אסייתי

בודהיזם מזרח אסיאתי, הוא מונח לתיאור אוסף של זרמי מחשבה בבודהיזם שהתפתחו באזור מזרח אסיה, שמשתייכים ברובם לזרם המהיינה. זרמים אלו כוללים את הבודהיזם הסיני, הבודהיזם הקוראני, הבודהיזם היפני ואת הבודהיזם הווייטנאמי. 
זרם הבודהיזם העיקרי בסרי לנקה ובמדינות דרום מזרח אסיה הנו הטהרוואדה.
פרננדו גאבייריה

קריירה מוקדמת

ב-2012, גאבייריה זכה בשתי מדליות זהב באליפות העולם לג'וניור באופני מסלול, אחת במדיסון, והשנייה באומניום. הוא ניצח גם את אליפות קולומביה עד גיל 19 באופני כביש. ב-2013, גאבייריה הצטרף לקבוצת הפיתוח הקולומביאנית, קולומביה - קולדפורטס. ב-2014, הוא סיים שני בדירוג המאיצים של טור דה ל'אווניר. הוא השתתף באליפות העולם עד גילאי 23, וסיים במקום ה-20. הוא ניצח את הקטע הראשון בטור דה סאן לואיס, ואת הקטע השלישי. החל מ-1 באוגוסט, גאבייריה החל לרכוב כסטאז'ר בקבוצת קוויק סטפ. תחת מדיה הוא ניצח את הקטע השני בטור של צ'כיה, וביחד עם קבוצתו את נגד השעון הקבוצתי. בנוסף לכך, ניצח את הקטע הרביעי בטור של בריטניה. גאבייריה זכה במדליית זהב באליפות העולם באומניום, לאחר שהקדים את גלן אושהאה ואת אליה ויויאני.

2016: ניצחון בפריז - טור

לאחר שהרשים בתור סטאז'ר בקבוצת קוויק סטפ, הצטרף גאבייריה באופן רשמי לקבוצה. קבוצתו ניצחה את נגד השעון הקבוצתי בטור דה סאן לואיס, וגאבייריה ניצח את הקטע השני. גאבייריה ניצח את הטור של הפרובנס, ואת הקטע השלישי בטירנו - אדריאטיקו. הוא סיים שישי במרוץ גנט - וולגם, וניצח את הקטע ה-2 וה-4 בטור של פולין. הוא ניצח את מרוץ פרימוס קלאסיק, וניצח את מרוץ פריז - טור, לאחר שהקדים את ארנו דמאר ואת יונס ואן גנצ'טן. הוא זכה שוב במדליית זהב באליפות העולם באומניום, אחרי שהקדים את רוג'ר קלוגה ואת גלן אושהאה.

2017: ניצחון בקטגוריית המאיצים וב-4 קטעים בג'ירו ד'איטליה

עונת 2017 נחשבת לאחת העונות המוצלחות יותר בקריירה של גאבייריה, זה התחיל עם ניצחון בקטע הראשון והרביעי בוואלטה סאן חואן, ניצחון בקטע הראשון בוואלטה או אלגראבה, וניצחון בקטע השישי בטירנו - אדריאטיקו, לאחר שהקדים בספרינט את פטר סאגאן. הוא סיים חמישי במילאנו - סן רמו, ותשיעי בגנט - וולגם. בחודש מאי, נבחר גאבייריה לגרנד טור הראשון בקריירה שלו, לג'ירו ד'איטליה. הוא רשם מרוץ מוצלח מאוד, כאשר ניצח את קטעים 3, 5, 12, ו-13. וניצח את קטגוריית המאיצים עם 325 נקודות, מקדים ב-133 נקודות את יספר סטויבן שסיים שני בקטגורייה. גאבייריה ניצח את המרוץ החד יומי, קמפיונשפ ואן פלנדרן. וסיים שמיני באליפות העולם. הוא ניצח ארבעה קטעים בטור של גואנשי, ואת קטגוריית המאיצים במרוץ עם 70 נקודות.

2018: ניצחון בשני קטעים בטור דה פראנס

גאבייריה פתח את עונת 2018 עם ניצחון בקטע הראשון של וואלטה סאן חואן, לאחר מכן, הוא ניצח את קטגוריית המאיצים ועוד שלושה קטעים בטור של קולומביה. הוא השתתף בטור של קליפורניה, וניצח שלושה קטעים ואת קטגוריית המאיצים במרוץ. גאבייריה נבחר לראשונה לטור דה פראנס, הוא ניצח את הקטע הראשון ובכך זכה ללבוש את חולצת המוביל הצהובה במרוץ, במהלך הקטע השני היה מעורב בתאונה ובשל כך לא התמודד בספרינט, בו ניצח פטר סאגאן, ואיבד גם את החולצה הצהובה לאותו סאגאן. הוא ניצח את הקטע הרביעי במרוץ, לאחר שהקדים את פטר סאגאן ואת אנדרה גרייפל, אך פרש מהמרוץ בקטע ה-12.

2019: ניצחון בקטע בג'ירו ד'איטליה

לאחר שלוש שנים בקבוצת קוויק סטפ, גאבייריה הצטרף לקבוצת יו.איי.אי אמירטס. הוא ניצח את הקטע הראשון והרביעי בוואלטה סאן חואן, ואת הקטע הראשון בטור של האמירויות. גאבייריה סיים שני במרוץ דרידאסה דה פאנה, לאחר שהפסיד לדילן חרונבחן בספרינט. הוא נבחר שוב לג'ירו ד'איטליה, ולאחר פסילתו של אליה ויויאני, ניצח את הקטע השלישי. הוא פרש מהמרוץ במהלך הקטע השביעי. הוא רשם מרוץ לא טוב בוואלטה אספנייה, לאחר שלא הצליח לנצח אף קטע וסיים רק פעם אחת (הקטע ה-4, מקום 3) בתוך העשירייה הראשונה בקטעים.
קבוצת שח"ל

קבוצת שח"ל - קבוצת ההכשרה הקיבוצית הדתית הראשונה. הקבוצה פעלה באזור רחובות בשנות ה-30 של המאה ה-20.
קבוצת שח"ל הוקמה בשנת 1929 על ידי עולים מרומניה וגליציה, לאחר מאורעות תרפ"ט, ונקראה על שמו של שמואל חיים לנדוי שהיה מראשי ומקימי הפועל המזרחי. קבוצה זו הייתה קבוצת ההתיישבות הקיבוצית הדתית הראשונה והשתייכה לתנועת הפועל המזרחי. לאחר כמה חודשים מהקמתה קנתה עבורה תנועת הפועל המזרחי חלקה בשעריים בסמוך לרחובות ושם התיישבה במשך כ-7 שנים. כמה וכמה פעמים הקבוצה הייתה על סף פירוק בשל הקושי הכלכלי. בשנת 1937 הוקצה עבורה שטח בעמק בית שאן וחברי הקבוצה, יחד עם קבוצת רודגס מאזור פתח תקווה וקבוצה קטנה נוספת מכפר יעבץ הקימו שם יחד את הקיבוץ הדתי הראשון - טירת צבי.

היסטוריה

התנועה הציונית שמה לה למטרה לישב את הארץ ולפתח את החקלאות בה. המצב הכלכלי בארץ בראשית המאה ה-20 הקשה מאוד על העולים ובפרט על החלוצים שהיו מעוניינים לעסוק בחקלאות, לשרוד בארץ. אחת מדרכי ההתמודדות הייתה בעזרת חיי שיתוף בקבוצה. לחלוצים הדתיים נוספו קשיים רבים אף יותר. המגבלות על עבודה בשבת, הקונפליקטים בין עולם הערכים הדתי לעולם הערכים הלאומי ועוד.
החיים בקבוצה עזרו לחבריה גם מבחינה כלכלית אך גם מבחינה חברתית ופסיכולוגית להתמודד עם הקשיים הרבים. על אף זאת, עד סוף שנות העשרים לא קמה אף קבוצה דתית שתהווה כר נח להתיישבות עבור חלוצים דתיים.

ימים ראשונים

לאחר מאורעות תרפ"ט, הוקמה על ידי 7 אנשים שעלו מגליציה ורומניה, קבוצת שח"ל. הקבוצה עסקה בעבודות מזדמנות באזור תל אביב ורחובות. בתחילה לא היה מדובר בקבוצה במובן הקלאסי של המילה, אלא יותר בקואופרטיב. זה היה מקום קליטה נוח עבור עולים דתיים שרצו לפתוח בחיים חדשים בארץ ישראל. הגברים היו עובדים ב"עבודות חוץ", עבודות מחוץ לקבוצה, והנשים התפצלו בין אלו שעבדו בתוך הקבוצה לאלו שכמו הגברים עבדו בחוץ. התנאים הקשים הובילו להחלטה לפרק את הקבוצה, אולם 3 מהם החליטו להפוך לקבוצה של ממש ויצרו קופה משותפת.

ההתיישבות באזור רחובות

בתוך חודשים אחדים מהקמת קבוצת שח"ל המתחדשת קנה הוועד הפועל של הפועל המזרחי 5 דונם בשעריים ליד רחובות, עבור הקבוצה.
הקבוצה התקשתה להשיג עבודה ומצאה עצמה בין הפטיש לסדן. מצד אחד עבור הסתדרות העובדים הם היו בן חורג, ומן הצד השני, התושבים המקומיים חברי המזרחי ראו אותם כחלק מההסתדרות ולא כשותפים לדרך. יחד עם זאת, הדת היוותה חלק מחזק מאוד עבור הקבוצה, החוויות הרוחניות מהשבתות נתנו לחברי הקבוצה כוחות למהלך השבוע.
כשנה לאחר ההקמה, הגיע גל שני של מצטרפים מסלוניקי.
בשנת 1934 הקשיים המרובים גרמו להחלטה על פירוק הקבוצה, אולם אז הוצעה לחברים האפשרות להתאחד עם קבוצה בשם 'עובדיה' מפולין, וכך באמת נעשה. מאז האיחוד נעשתה הקבוצה יציבה יותר, וכמות האנשים הגיעה לכ-25, יחד עם זאת, כעת הקבוצה הייתה זקוקה להרבה יותר עבודה לספק לחבריה.
במשך השנים הצטרפו עוד ועוד חברים, כך שבשנת 1937 כבר מנתה הקבוצה כ-50 איש.

העלייה לקרקע וסיומה של קבוצת שח"ל

כאשר הועלתה תוכנית עליה להתיישבות קבע בעמק בית שאן, התברר שהישוב יהיה זקוק ל-80 איש לפחות כדי להחזיק את עצמו. לכן הוצע לשם כך איחוד בין שלוש קבוצות, קבוצת שח"ל, קבוצת רודגס של יוצאי גרמניה מאזור פתח תקווה וקבוצה קטנה נוספת מכפר יעבץ.
לאחר דיון סוער החליטו חברי הקבוצה להענות להצעה, ובקיץ 1937 הקימו בעמק בית שאן את הקיבוץ הדתי הראשון - טירת צבי.
ז'אן דוד

ביוגרפיה

ז'אן דוד נולד בבוקרשט, בירת רומניה, במשפחה אמידה.
בשנת 1927 נסע לפריז ללמוד ארכיטקטורה, אך עבר ללימודי ציור באקול דה בוזאר בפריז, המשיך באותה עיר ב"אקדמיה הסקנדינבית" שבמונפרנס ובשנים 1927–1933 באקדמיה ז'וליאן. בשנת 1929 השתתף לראשונה בתערוכה קבוצתית בבוקרשט, ובשנת 1933 הציג שם תערוכת יחיד ראשונה. פעל בחוג דאדא שחזר משווייץ. באותה תקופה צייר, בין היתר, דיוקנאות, הידועים בהם "האשה עם צמות קלועות" ותמונת השחקנית לנה קאלר, שהושפעו ממודיליאני. עבד עבור כתבי עת של אוונגרד, כמו "אונו" (Unu)
של סשה פאנה, שאת ספרו "החיים הדמיוניים של אלהים" אייר. בשנת 1937 יצר, יחד עם שטפאן קונסנטינסקו, פרסקו בשביל ביתן רומניה בתערוכה העולמית בפריז וב-1939 צייר ציור קיר בביתן הרומני בתערוכה העולמית בניו יורק.
ב-1935 שהה בחיפה במשך תשעה חודשים במסגרות מסע בארץ-ישראל, מצרים וקורפו.
ב-1942 עלה יחד עם עוד 12 יהודים (בהם תאודור בראונר, אחי הצייר ויקטור בראונר) על ספינת מעפילים קטנה שנלכדה על ידי הבריטים מול חופי לבנון, ושהה שנתיים במחנה מעצר בקפריסין. ב-1944 שוחרר והתגייס לצי הבריטי. עם הקמת מדינת ישראל התגייס לחיל הים הישראלי.
לאחר מלחמת העצמאות התגורר בירושלים וקשר קשרי ידידות הדוקים עם דן בן אמוץ, ואייר את הספר המשותף לו ולחיים חפר, "ילקוט הכזבים" ואת ספרו של בן אמוץ, "איך לעשות מה". נישא לסוזי, דיילת ב"אל על", מחברת ספר הבישול "המטבח הספרדי". ב-1954 נמנה עם ראשוני כפר האמנים עין הוד.
השתתף בשלוש התערוכות הראשונות של קבוצת "אופקים חדשים" במוזיאון תל אביב לאמנות ובבית האמנים בירושלים. זכה גם לתערוכת יחיד במוזיאון תל אביב לאמנות.
בשנת 1960 זכה בפרס דיזנגוף לאמנות הציור והפיסול.
בין יצירותיו: סדרת כרזות ארץ התנ"ך לעידוד התיירות לישראל, כרזת יום העצמאות ה'תשמ"ד וכרזות נוספות, בולי דואר, עיצוב פנים למטוסי בואינג 707 הראשונים של "אל על", עיצוב הגדה של פסח וקלפי משחק לחברת "אל על", קירות דקורטיביים באוניות נוסעים של "צים", יצירות בבתי מלון ובאוניברסיטאות בישראל, ויצר תפאורות לתיאטרון הקאמרי ועוד.
דוד היה המעצב הישראלי הראשון שנבחר כחבר באגודת הגרפיקאים הבינלאומית (AGI).
בשנת 2002, תשע שנים לאחר פטירתו, נערכה במוזיאון הפתוח תפן תערוכה מקיפה של יצירותיו, ותערוכה נוספת נערכה בבית ראובן בתל אביב.
Rescue Me

רקע וכתיבה

השיר בדומה לשיר "This Used to Be My Playground", נכתב והופק על ידי מדונה ושפ פטיבון. השיר הוא שיר בסגנון הדאנס-פופ, המשלב בתוכו גם את סגנון הגוספל וגם את סגנון מוזיקת ההאוס.
כמו כן, נמכר השיר בבריטניה בכ-134,764 בסך הכל.
השמורה הביוספרית של לוברון-לור

גאוגרפיה

בשמורה עמקים והרים  בעלי אופי ים תיכוני. ההרים כוללים את רכס לוברון שפסגתו היא בגובה 1125 מטר ואת רכס ווקלוז שפסגתו היא בגובה 1256 מטר. בעמקים עוברים מספר נהרות, ביניהם קלבון (Calavon), לרג (Largue) ולוזון (Lauzon). גבול השמורה במזרח ובדרום הוא הקמט הקערי של נהר דורנס (Durance).

הנוכחות האנושית

האזור היה מיושב כבר בתקופות פרהיסטוריות. כיום יש בו ערים ועיירות ובהן מונומנטים ובניינים לשימור. בתחום השמורה גרו ב-1997 כ-300,000 בני אדם.

מאפיינים אקולוגיים

הנוכחות האנושית הארוכה באזור יצרה נוף  שהוא שילוב של יישובים וביאוטופים עם מגוון ביולוגי עשיר: יערות אלונים, אורנים עצי אשור; צמחי נהרות  ושטחי מרעה. אולם לזניחתן של שיטות החקלאות המסורתיות יש השלכות שליליות על הפאונה והפלורה, והדבר מחייב מאמצי שימור.
מקס גת מור

מקס גת-מור (נולד ב-8 בינואר 1972) הוא יוצר ומלחין ישראלי.

ביוגרפיה

גת-מור החל את דרכו בלהקת שפיות זמנית. הוא כתב את השיר "הקיץ האחרון" בהיותו בן 15 וכעבור כמה שנים זכה השיר בביצוע הלהקה בתחרות "רוק ירוק" ברעננה. לאחר מכן, צעד השיר במקום הראשון במצעדי הפזמונים במשך זמן רב ונהפך לשיר השנה. הלהקה הקליטה שני תקליטים ונבחרה לשיר את שיר השירותרום, "פרחים לבנים".
גת-מור כתב שני שירים לפסטיגל, את "ואני לא ידעתי" של דנה ברגר בשנת 1992 ואת "אבא אומר" בשנת 1993. הוא כתב את המילים לשיר "אני לא יכולה בלעדיך" ללחן של צביקה פיק בביצועה של דנה אינטרנשיונל, ואת הדואט של פיק עם דנה אינטרנשיונל, "מי שלא רוקד עומד".
בשנת 1999 הוציא גת-מור אלבום סולו שלא זכה להצלחה רבה.
באוקטובר 2009 הקליט עם מיכה שטרית את השיר "ימים של שפל", שנכלל באלבומו של גת-מור "מונופוביה".
הנס קריגר

הנס קריגר (גרמנית: Hans Kruger; ‏1909? - 1988), קצין אס אס בדרגת האופט-שטורמפיהרר ופושע מלחמה נאצי. קריגר אחראי לרציחתם של 70,000 יהודים במחוז סטניסלבוב (כיום: איוונו-פרנקיבסק) בגליציה המזרחית, אזור הגנרלגוברנמן (הממשל הצבאי הנאצי). אחראי למשלוח של 12,000 יהודים למחנה ההשמדה בלז'ץ.

קורות חיים

קריגר נולד בפוזנן. לאחר מלחמת העולם הראשונה עבר מקום הולדתו מגרמניה לריבונות המדינה הפולנית שאך זה הוקמה והוא גורש עם משפחתו לגרמניה. 
קריגר הצטרף לאס אה ולמפלגה הנאצית בשנת 1929 ובין השאר שימש כמנהל המדור הפוליטי במחנה הריכוז אורניינבורג. בשנת 1934 קריגר נאלץ, בעקבות הטיהור שנערך בשורות האס אה במסגרת ליל הסכינים הארוכות וההחלטה על סגירת מחנה הריכוז באורניינבורג לעבור לעבודה כמנהל מחלקה במשרד העבודה. בשנת 1939 עם כיבושה של פולין בתחילת מלחמת העולם השנייה החל לעבוד בגסטפו בפוזנן ובקרקוב, כמו כן קריגר ניהל את בית הספר של סיפ"ו בזוקפאנה.
עם הפלישה הגרמנית לברית המועצות בשנת 1941 קריגר העתיק את פעילותו למרחב לבוב ביוני אותה שנה. קריגר היה מעורב בארגון רצח ראש ממשלת פולין לשעבר קז'ימייז' ברטל ו- 23 פרופסורים מאוניברסיטאות, בעיר לבוב. השתתף ברציחות המוניות של יהודים בעיר על ידי יחידות איינזצקומנדו.
רצח המוני ראשון של 600 יהודים ופולנים ביער פאבלצה, אורגן ונוהל על ידי קריגר באוגוסט 1941 בסטניסלבוב. כדי לאמן ולהכין את אנשיו לרציחות המוניות יזם יום "אימון" בעיירה נדבורנה. היחידות שתחת פיקודו רצחו באותו יום 2000 ילדים, נשים וגברים. רצח המוני זה נחשב לאירוע המסמל את תחילת יישום הפתרון הסופי באזור הגנרלגוברנמן. פיקד על הטבח בגטו סטאניסלבוב באירוע שנקרא "יום א' של דמים". במהלך הטבח השתתף קריגר אישית ברצח יהודים כשהוא יורה בהם למוות ליד קברי המונים שהוכנו במקום. 12,000 יהודים נרצחו באותו טבח. עקב ההחלטה להוציא את העיר רוהאטין מתחום סמכותו שלח קריגר יחידה לעיר כדי לרצוח 2300 יהודים מתושביה. מאוחר יותר סבלו יישובים נוספים מאותו גורל. קריגר חיסל את כל היהודים בגטו סטאניסלבוב. 
קריגר הסתבך בשנת 1942 בעקבות ממצאי ביקורת שלילית של לשכת הרייך בתחנה. הביקורת נגעה לניהול החרמת רכוש הנרצחים. בשנת 1943 הוא הועבר מתפקידו בעקבות פרשה שבה הייתה מעורבת אצילה פולניה. קריגר סיפר לאצילה על מעשי הרצח שלו והיא פירסמה את הדברים. קריגר הואשם בחשיפת סוד מדינה והועבר לפריז.

לאחר מלחמת העולם השנייה

קריגר נעצר ונכלא בהולנד עד נובמבר 1948. מעשיו בעת המלחמה לא היו מוכרים ולכן הוא שוחרר וחזר לגרמניה. הקים עסק במדינת הריין - ואסטפליה ומאוחר יותר ניסה להתקבל לשירות המדינה אך נדחה. הצטרף לממסד הפוליטי וקיבל תפקידים במפלגה גרמנית. ב-1954 ניסה להיבחר לפרלמנט אך נכשל.
קריגר זוהה ונעצר בשנת 1959. חקירה בת שש שנים של התביעה בדורטמונד הובילה למשפט שנמשך שנתיים. ב-6 במאי 1968 נשפט למאסר עולם, מת בכלא בשנת 1988.